DA ontsteld oor Sassa se versuim om op te daagArgieffoto Die Demokratiese Alliansie in die Wes-Kaap het Woensdag sy ontsteltenis uitgespreek oor Sassa-beamptes wat versuim het om voor die provinsiale parlementêre staande komitee oor gemeenskapsontwikkeling te verskyn. Die komitee het verlede maand die Suid-Afrikaanse agentskap vir maatskaplike sekerheid (Sassa) genooi om die verskeie uitdagings by betaalpunte in die provinsie te bespreek, hoe die agentskap seker sal maak dat hy die migrasiesperdatum in September sal haal, en die vordering wat gemaak word wat betref terugbetalings aan begunstigdes wat geraak is deur onwettige aftrekkings. Lorraine Botha, provinsiale woordvoerder oor gemeenskapsontwikkeling, het gesê sy sal Sassa weer na die staande komitee uitnooi. “Dit is kommerwekkend dat Sassa weier om voor die staande komitee te verskyn, aangesien die normale proses, om die provinsiale Sassa deur die nasionale kantoor van die uitvoerende hoof te nooi, gevolg is,” het Botha in ŉ verklaring gesê. “Ek sal die provinsiale minister van maatskaplike ontwikkeling, Albert Fritz, skriftelik versoek om te bepaal hoeveel begunstigdes aan die begin van Julie geraak is deur die nie-betaling. Dit is noodsaaklik dat die meer as 1,5 miljoen begunstigdes op hoogte gehou word van alle ontwikkelings binne Sassa.” Kgomoco Diseko, woordvoerder van Sassa, was nie Woensdag dadelik beskikbaar vir kommentaar nie. Sassa het Dinsdag gesê hy kon minstens 83% van begunstigdes betaal nadat sommige van die begunstigdes gesukkel het om die geld te trek as gevolg van ŉ tegniese probleem.